Tips til planlegging av tårnagentgudstjenesten

# Planlegging

Planlegg gudstjenesten samtidig som resten av Tårnagenthelgen. Da kan du planlegge bruk av elementer som kan brukes igjen i gudstjenesten, og du kan legge inn gudstjenesteverksted eller øving til gudstjenesten som et oppdrag eller en programpost.

Hvis dere arrangerer Tårnagenthelgen sammen med Søndagsskolen passer det fint med en Sprell levende gudstjeneste.

# Gudstjenesteverksted

Legg fram gudstjenesten som et oppdrag, der tårnagentene skal få være med å bestemme hvordan gudstjenesten skal bli! Gudstjenesten er et mysterium utenom det vanlige, som skaper spennende oppdrag!

Oppdrag på gudstjenesteverkstedet kan være:

* Lage bønner til forbønnsdelen
* Planlegge og lage klar bønnevandring
* Dramatisere bibeltekst
* Pynte kirkerommet
* Planlegge eller diskutere bibelteksten som kan være bakgrunn for preken
* Øve på sanger, lære de utenat
* Lage ting til utdeling

# Tema og innhold for gudstjenesten

Velg et overordnet tema eller vinkling på gudstjenesten, og la dette prege særlig preken, men også salmevalg, bibeltekster og bønner. Dette kan sees i sammenheng med kirkeåret.

## Oppdag Jesus

Siden de fleste arrangerer Tårnagenthelgen i Åpenbaringstiden, er det fint at gudstjenesten preges av det! Åpenbaringstiden handler om å utforske, oppdage og åpenbare, ulike sider av Jesus. Derfor kan det fint brukes lignelser og Jesusfortellinger i gudstjenesten.

Bruk f.eks. forstørrelsesglass til å oppdage ting, mennesker, …

## Misjon

Åpenbaringstiden i Den norske kirke har ofte misjon som tema, og misjon – et oppdrag – er en fin vinkling på tårnagentgudstjenesten! Det kan passe fint å snakke om menighetens misjonsprosjekt eller få besøk av en misjonsorganisasjon.

Misjonsbefalingen i bibelen er et tydelig oppdrag om hva vi skal gjøre, som tårnagentene kan være med på å utforske: hvordan kan de gjøre dette i hverdagen? Paulus sine misjonsreiser kan også være en spennende vinkling.

## Naturen som utgangspunkt

Tårnagentene er naturmennesker som oppholder seg mye ute i sol, regn, leker i gjørma og klatrer i trær. De er tett på elementene, og derfor kan element fra samisk kultur treffe godt. Se ressurssiden [osko.no](file:///%5C%5Cintern.kirkepartner.no%5Chjemmekatalog%5Cak547%5CDocuments%5CNedlastinger%5Cosko.no), der de store naturfenomenene presenteres som bærende elementer i samisk trosopplæring.

Disse naturelementene finnes også i bibelfortellinger og i salmeboken – og de er et uttrykk for det skapte eller Gud selv. Naturelementene kan være fine utgangspunkt for nysgjerrige tårnagenter, for å oppdage ulike uttrykk for tro, felleskap og liv.

## Kirkens grunnstein

Det finnes en skatt i alle kirker: Grunnsteinen. Bibel, salmebok, arkitekttegninger, avis fra dagen og mynter er ofte nedgravd med grunnsteinen. Ofte kan det være et kobberskrin under alteret, som er markert med grunnstein og årstall. Finn ut hvor den er i din kirke.

Grunnsteinen (med sitt innhold) er kirkens fundament, mens tårnet er kirkens rop ut i verden, med sitt budskap (oppdrag). Bruk bibeltekster om Jesus som kirkens grunnstein (grunnvoll). I en preken kan man lage et tilsvarende skrin, og sammen med barna utforske innholdet i skrinet. Hvorfor graver man ned akkurat disse ting?

Liturgi for grunnsteinsnedleggelse finner du i Gudstjenestebok for Den norske kirke.

# Salmer

Tårnagent er et nasjonalt breddetiltak som favner bredt, og det kan være lurt å velge salmer som er kjent for menigheten, som både barn og voksne kan synge med på. Særlig første og siste salme!

Det kan også være fint å bruke en mer ukjent salme i løpet av gudstjenesten, som tårnagentene og menigheten kan lære! Da kan man gjerne bruke tid å øve før selve gudstjenesten starter, eller planlegge slik at tårnagentene øver lørdagen!

Noen salmeforslag fra Norsk Salmebok 2013:

* I et skur ved Betlehem (104)
* Takk gode gud for alle ting (290)
* Opna deg, hjarte! Opna alle dører! (556)
* Midt i vår verden, her hvor vi bor (561), se også Oppdrag salme
* Thuma mina (696)
* Jaa la lov laa (831)
* Jeg vil være med å si det høyt til alle
* Tett ved sida mi går Jesus

# Gudstjenesteagenda

Dersom man printer ut programhefte for gudstjenesten, kan man legge inn «spor» i heftet som inviterer til bruk. For eksempel ha bokstav-koder, fingeravtrykk, kart over kirken osv, som tårnagentene kan vise til foreldrene. Bruk agendaen bevisst gjennom hele gudstjenesten.

# Bruk kirkerommet

Siden tårnagentene har hatt som formål å utforske tårnet (og kirkerommet) i løpet av helgen, kan det være spille på dette under gudstjenesten. Det kan være at presten har ulike plasseringer i gudstjenesten, forteller om ulike element i kirkerommet i løpet av gudstjenesten, eller bruker enkeltelement som utgangspunkt for preken.

Boken *Liturgisk verksted for barn* (2015) gir informasjon og historie om elementer i kirkerommet, som kan brukes som bakgrunn, der tårnagentene kan være med å utforske:

* Himmelretningen: Alteret i øst mot soloppgangen, der Jesus skal komme tilbake. Enkelte kirker har vindu bak alteret, for å se når Jesus kommer.
* Kirkeskipet: Skipstanken kommer fra Noahs ark og fra fortellingen om Jesus om bord i båten. Menigheten sitter i skipet seiler på vei mot det evige liv. Midtgangen symboliserer veien gjennom livet.
* Alteret: Et møtested mellom Gud og mennesker fra gammelt av. Hvit duk, lys, blomster og nattverdselement, symboliserer bordet der Jesus innstifter nattverden. To alterlys: Jesus er verdens lys og at han er i verden i dag: Sann Gud og sant menneske.
* Altertavle: En estetisk funksjon, noe man ønsker å formidle som vesentlig i møtet mellom Gud og mennesket. Ulike typer kunst, gjerne påskemotiv som det sentrale i kristendommen.
* Kirketårnet: Tårnene ble først bygget som et symbol på himmelen og dens herlighet. Peker oppover for å minne om Gud som menneskes frelser. Kirkeskipet har kontakt med jorden, og kirken blir et sted der himmel og jord møtes.
* Kirkeklokkene: Tatt i bruk på 500-tallet, for å kalle inn til gudstjeneste. Klokkene symboliserte Den hellige ånds stemme og apostlenes forkynnelse: klare og hørbare over store avstander. Klokkene skal forkynne Guds ære, samle til gudstjeneste, bønn og minne om det evige liv i himmelen.

# Bruk tårnagentklokka

Tårnagentklokka kan brukes i starten og slutten av gudstjenesten.

# Før gudstjenesten

Ta med tårnagentene opp i kirketårnet, og syng en kjent salme.

Planlegg tidspunkt ut i fra når kirkeklokkene ringer, og sett av nok tid til at alle kan komme ned før gudstjenesten starter!

Leddene i en gudstjeneste

# FØR GUDSTJENSTEN STARTER: SKATTEJAKT

Start gudstjenesten med et tårnagentstunt der en av kirkeskattene (dåpsfat, alterlysestaker, nattverdskalk) er borte og vi må gå på skattejakt i fellesskap. Skatten er gjemt, og svaret ligger i et kryssord. Bruk kryssord fra undervisningsopplegget til «Skatten i Liljedal». Dette ligger i Ressursbanken som OPPDRAG KIRKESKATTENE.

Sett kryssordet opp på storskjerm og noen av agentene leser versene mens forsamlingen må følge med og finne ordene som mangler. Når løsningsordet er funnet, går noen agenter for å finne skatten og gudstjenesten kan fortsette.

# Prosesjon

Prosesjon er alltid stas! Tårnagentene kan bære inn blomster, bøker, lys og eventuelt nattverdselement til alteret, og gjerne forstørrelsesglass, tårnagentklokka og annet agentutstyr!

# Velkomstord

Det er fint å starte gudstjenesten med å fortelle litt fra dagen før. Hvis det har blitt tatt bilder i løpet av lørdagen, kan disse for eksempel rullere på skjerm/lerret før gudstjenesten starter.

Gi informasjon om gudstjenestenes preg og innhold. Etter «La oss være stille for Gud» starter gudstjenesten/annen form.

# Samlingsbønn

Be en enkel samlingsbønn, gjerne med bevegelser som tårnagentene har øvd på. Se for eksempel «Forbønn med bevegelser» fra Trosopplæringskonferansen 2016 (ligger i ressursbanken.no).

# Kyrie og Gloria

Bruk et minutt for å forklare hvorfor vi synger kyrie og gloria. Kirken og gudstjenesten rommer hele livet: menneskers rop om hjelp og takk og glede.

Kyrie og gloria kan gjerne synges med bevegelser som understreker innholdet. Et forslag kan være å understreke ordenes betydning med tegnspråk: Gå til Døvekirkens [tegnliturgi.no](file:///%5C%5Cintern.kirkepartner.no%5Chjemmekatalog%5Cak547%5CDocuments%5CNedlastinger%5Ctegnliturgi.no), velg Alterbok for hovedgudstjenesten og finn videoklipp som viser kyrie og gloria på tegnspråk.

# Bibeltekster

Velg bibeltekster som passer med temaet/vinklingen på gudstjenesten. Se hvilke bibeltekster og fortellingstekster som er foreslått for den aktuelle søndagen.

# Preken

En gudstjeneste i tårnagenthelgen samler mange ulik mennesker til å feirer gudstjeneste sammen. Prekenen bør henvende seg til bredden i menigheten, både barn og voksne.

En narrativ preken med utgangspunkt i en bibelfortelling kan passe fint. Det kan være nyttig å bruke visuelle uttrykk og/eller bevegelser.

La barnas stemmer eller uttrykk få sin del i prekenen. Prek sammen med barna, ikke til dem! Det kan være fint å snakke om kjent stoff, for eksempel noe fra dagen før.

# BønnEVANDRING

Bønnevandring er et fint avbrekk i gudstjenesten, og kan være et «oppdrag» i seg selv: å utforske ulike måter å be på.

Forslag til aktuelle bønnestasjoner på tårnagentgudstjeneste:

* Kirketårnet: Gå i kirketårnet, se ut (?) og be for kirken, menigheten og hjemstedet
* Orgelet som bønnested: oppfordre organisten til å la et eller to barn hjelpe med til å holde en tangent eller pedal nede, hvis det er orgelmusikk under en bønnevandring. Eventuelt et lengre ostinat hvor organisten lager noe ‘ornamentikk’ oppå grunntonen
* Forstørrelsesglass, eventuelt med stempelpute: utforske fingeravtrykk, alle mennesker har unike avtrykk og er skapt av Gud
* Kirkeklokke eller Tårnagentklokke
* Globus eller tekst/bilder om menighetens misjonsprosjekt: Be for misjonsprosjektet til menigheten
* Nattverd

# Velsignelse og utgangsord

Det siste oppdraget: Gå i fred, tjen Herren med glede!

Dersom Oppdrag Tegnspråk er løst, kan noen eller alle agentene være med å vise velsignelsen på tegnspråk.